Danmark er blevet et overvågningssamfund. Der hænger ikke mindre end 500.000 statslige kameraer rundt om i landet, som hver dag sørger for at registrere dine mindste bevægelser.

Og skulle de fysiske kameraer overse noget, kan du trygt regne med, at dine Google-søgninger og likes på Facebook giver politiet de sidste brikker i deres store overvågningspuslespil over dig og resten af danskerne.

George Orwell havde taget sig til hovedet – og det samme gør jeg. Hvad blev der af retten til privatliv? Til muligheden for at være sig selv uden konstant at skulle frygte for, at hele den danske efterretningstjeneste kigger med? Det er tid til, at vi sætter en stopper for overvågningsmanien og ruller hele det offentlige overvågningsapparat tilbage.